Document ID: 32013R1147

KOMISIJAS ĪSTENOŠANAS REGULA (ES) Nr. 1147/2013
(2013. gada 14. novembris),
ar kuru Regulu (EK) Nr. 1121/2009, ar ko nosaka sīki izstrādātus noteikumus Padomes Regulas (EK) Nr. 73/2009 piemērošanai, groza attiecībā uz vienotā platībmaksājuma shēmu lauksaimniekiem Kiprā
EIROPAS KOMISIJA,
ņemot vērā Līgumu par Eiropas Savienības darbību,
ņemot vērā Padomes 2009. gada 19. janvāra Regulu (EK) Nr. 73/2009, ar ko paredz kopējus noteikumus tiešā atbalsta shēmām saskaņā ar kopējo lauksaimniecības politiku un izveido dažas atbalsta shēmas lauksaimniekiem, kā arī groza Regulas (EK) Nr. 1290/2005, (EK) Nr. 247/2006, (EK) Nr. 378/2007 un atceļ Regulu (EK) Nr. 1782/2003 (1), un jo īpaši tās 142. panta e) punktu,
tā kā:
(1)
Regulas (EK) Nr. 73/2009 124. panta 1. punktā izklāstīti noteikumi par jauno dalībvalstu lauksaimniecības zemes platību, uz kuru attiecas vienotā platībmaksājuma shēma, kas minēta šīs regulas 122. pantā.
(2)
Saskaņā ar Komisijas Regulas (EK) Nr. 1121/2009 (2) 89. pantu Kipras lauksaimniecības zemes platība ir norādīta minētās regulas VIII pielikumā.
(3)
Kipra 2013. gada 13. augusta vēstulē informēja Komisiju par to, ka ir pārskatījusi izmantotās lauksaimniecības zemes platību, par kuru var pretendēt uz vienotā platībmaksājuma shēmu, kā minēts Regulas (EK) Nr. 73/2009 124. panta 1. punktā. Platības ir pārskatītas, ņemot vērā, ka pēdējos gados daudzi lauksaimnieki apstrādāto zemi ir pametuši, kas saistāms ar ārkārtas laikapstākļiem 2006.-2009. gadā, proti, lielu sausumu un irigācijas sistēmu nepietiekamu apgādātību ar ūdeni, un šie faktori savukārt krasi negatīvi ietekmēja visu Kipras dambju sistēmu kopumā. Attiecīgi kopējā platība, par kuru tiek pieprasīts vienotais platībmaksājums, kopš 2007. gada ir samazinājusies, kas savukārt liecina par to, ka šāda zemes apstrādes pārtraukšanas tendence ir pastāvīga, un pamato nepieciešamību pārskatīt izmantotās lauksaimniecības zemes platību. Turklāt platības tika pārskatītas, ņemot vērā pieredzi, kura pēdējos gados gūta, vienotā platībmaksājuma shēmas satvarā pārliecinoties par atbilstību vienotā platībmaksājuma saņemšanas kritērijiem, uz kuras pamata tika atjaunināta Regulas (EK) Nr. 73/2009 17. pantā minētā lauksaimniecībā izmantojamās zemes gabalu identifikācijas sistēma un kura liecina, ka tādas izmantotās lauksaimniecības zemes platība, kas 2003. gada 30. jūnijā bija labā lauksaimnieciskā stāvoklī, ir mazāka, nekā iepriekš prognozēts. Tāpēc lauksaimniecības zemes platība, uz kuru attiecas vienotā platībmaksājuma shēma, būtu jāsamazina līdz 127 000 ha.
(4)
Tāpēc Regula (EK) Nr. 1121/2009 būtu attiecīgi jāgroza.
(5)
Ar šo regulu ierosinātais grozījums atbalsta pieteikumiem būtu jāpiemēro ar 2013. kalendāro gadu.
(6)
Šajā regulā paredzētie pasākumi ir saskaņā ar Tiešo maksājumu pārvaldības komitejas atzinumu,
IR PIEŅĒMUSI ŠO REGULU.
1. pants
Regulas (EK) Nr. 1121/2009 VIII pielikumā ierakstu par Kipru aizstāj ar šādu:
“Kipra
127”
2. pants
Šī regula stājas spēkā nākamajā dienā pēc tās publicēšanas Eiropas Savienības Oficiālajā Vēstnesī.
Atbalsta pieteikumiem to piemēro ar 2013. gadu.
Šī regula uzliek saistības kopumā un ir tieši piemērojama visās dalībvalstīs.
Briselē, 2013. gada 14. novembrī

Labels: 20
18
5
6